ROZHODNUTIE KOMISIE
z 18. apríla 2006,
ktorým sa mení a dopĺňa príloha I k rozhodnutiu 2004/438/ES, pokiaľ ide o surové mlieko a výrobky na báze surového mlieka z Čile, a aktualizuje zápis týkajúci sa Bývalej juhoslovanskej republiky Macedónsko v tejto prílohe
[oznámené pod číslom K(2006) 1546]
(Text s významom pre EHP)
(2006/295/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/99/ES zo 16. decembra 2002, ktorá ustanovuje pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu (1), a najmä na jej článok 8 ods. 1 a ods. 4,
so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (2), a najmä na jeho článok 11 ods. 1,
keďže:
(1)
V rozhodnutí Komisie 2004/438/ES z 29. apríla 2004, ktorým sa ustanovujú veterinárne a hygienické podmienky a podmienky na vydávanie veterinárnych certifikátov pre uvádzanie tepelne upraveného mlieka, výrobkov na báze mlieka a surového mlieka určeného na ľudskú spotrebu na trh Spoločenstva (3), sa stanovuje v prílohe I k tomuto rozhodnutiu zoznam tretích krajín, z ktorých sú členské štáty oprávnené dovážať surové mlieko a výrobky na báze surového mlieka.
(2)
Po kontrolnej misii odborníkov Komisie v Čile potvrdili príslušné veterinárne útvary Čile, že táto tretia krajina by z technických a sanitárnych dôvodov nemala byť uvedená v rozhodnutí 2004/438/ES pre dovoz surového mlieka a výrobkov na báze surového mlieka do Spoločenstva.
(3)
Zápis o Čile týkajúci sa surového mlieka a výrobkov na báze surového mlieka v stĺpci A prílohe I k rozhodnutiu 2004/438/ES by sa preto mal zodpovedajúcim spôsobom zmeniť a doplniť.
(4)
V príslušnej prílohe je okrem toho vhodné zaktualizovať poznámku pod čiarou týkajúcu sa Bývalej juhoslovanskej republiky Macedónsko.
(5)
Príloha I k rozhodnutiu 2004/438/ES by sa preto mala zodpovedajúcim spôsobom zmeniť a doplniť.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 2004/438/ES sa nahrádza textom uvedeným v prílohe k tomuto rozhodnutiu.
Článok 2
Toto rozhodnutie sa uplatňuje od 21. apríla 2006.
Článok 3
Toto rozhodnutie je určené členským štátom.
V Bruseli 18. apríla 2006